<classify> WAKAZI wa jirani na Bonde la Mto Msimbazi wamekilalamikia Kiwanda cha Bia cha TBL cha jijini Dar es Salaam kugeuka kero kutokana na mfereji wake kutiririsha maji yenye kemikali na harufu kali na maji hayo kutuama katika uwanja unaotumika kwa michezo katika eneo la Jangwani.Hata hivyo serikali katika eneo hilo imesema hatua zinachukuliwa ili kuboresha mazingira ya eneo hilo ambalo maji machafu yanatuama kutokana na uharibifu wa Bonde la Mto Msimbazi. Malalamiko ya wakazi hao yalitolewa kwa gazeti hili na Katibu wa Kamati ya Mazingira ya Mitaa, Idd Fundi maarufu kwa jina la Osama.Fundi aliliambia gazeti hili kuwa mifereji hiyo imekuwa kero kubwa kwa wananchi ambao wamekuwa wakipata tabu katika kufanya shuguli zao za kila siku kutokana na mazingira hayo kuwa machafu na maji kutuama mpaka kwenye makazi. Tunaomba hatua za haraka ziweze kuchukuliwa ili kunusuru maisha ya wakazi wa eneo hili. Haya maji kwanza yanatiririsha kemikali zilizotumika kiwandani, jambo ambalo linahatarisha maisha ya wananchi kwa vile yanatapakaa kwenye makazi ya watu.Lakini pili, maji haya ni machafu na yanatoa harufu mbaya sana na ni wazi kuwa yana athari kubwa kwa binadamu. Mbaya zaidi ni kuwa maji haya pia yanatua katika uwanja unaotumika kwa michezo pale Jangwani, alisema. Akizungumzia malalamiko hayo, Ofisa Tarafa wa Kata ya Kariakoo, Christina Kalekezi akizungumza kwa niaba ya Mkuu wa Wilaya ya Ilala, Sophia Mjema alisema mifereji mingi inayotiririsha maji kwenye bonde hilo imeharibika na aliwataka wananchi wa eneo hilo kuondoka kwenye makazi hayo kwa vile ni hatarishi.Eneo lile ni hatarishi, wananchi mara kadhaa wametakiwa kuondoka kwa vile wao wenyewe wamejenga kwenye eneo la mkondo wa maji, kuna bomba la maji linalokwenda Muhimbili na pia linalokwenda baharini. Eneo lile ni mkondo wa upumuaji wa maji ya bahari, matokeo yake maji yanakosa njia na kuharibu miundombinu ya mazingira, alisema. Hata hivyo, Ofisa Mazingira wa Wilaya ya Ilala, Abdon Mapunda akizungumzia mikakati ya serikali katika kukabili uharibifu wa mazingira katika eneo hilo alisema serikali imetenga Dola za Marekani milioni 20 sawa na Sh bilioni 45 ili kurejesha hali katika mazingira rafiki.  <topic>: kitaifa 